Potgooi - Nuus & Weer 29 Mei 2019 - NETRADIOSA
Niemand is nog in hegtenis geneem in verband met gister se botsing op die N3 naby Vosloorus aan die Oosrand nie. Die dodetal het vanoggend tot tien gestyg, nadat ‘n persoon weens beserings in die hospitaal dood is. Digte rook as gevolg van ‘n veldbrand het vermoedelik tot die botsing tussen vier voertuie en vier vragmotors gelei waarin 20 mense beseer is. ‘n Saak van strafbare manslag word ondersoek.
‘n Ondersoek toon dat gelde wat gesteel is van die VBS Bank gebruik is om die EFF se vierde verjaarsdag partytjie in Umlazi, Durban te befonds. Dit is na bewering deel van die R 16 miljoen plus wat deur Brian Shivambu se maatskappy Sgameka Projects ontvang is. Die geld is later na die EFF oorgedra.
Die oponthoud van Cyril Ramaphosa om sy kabinet aan te kondig het die Rand verder laat verswak tot sy laagste vlak in ‘n maand. Eskom se onsekere toekoms speel ‘n verdere rol in die vertroue in die geldeenheid. Eskom se geldnood gaan weereens vereis dat die regering moet ingryp en geld inpomp in ‘n uitgediende “kragstasie”.
Dit is nie net in Pretoria waar die DA met die EFF ‘n koalisie aangaan nie maar Johannesburg word nou ook genoem as deel van die “vennootskap”. DA raadslede is reeds in kennis gestel deur die DA bestuur dat hulle poste in regerings- en raadskamer sal moet afstaan aan die rooi-brigade.
‘n Korrektiewe Dienste amptenaar, ‘n aspirant prokureur en twee ander verdagtes is gearresteer nadat hulle ‘n persoon se kredietkaart gesteel het en geld uit sy rekening onttrek het.
Die EFF het die Ahmed Kathrada-stigting veroordeel omdat die Stigting die gemeenskap teen die Openbare Beskermer sou mobiliseer. Die EFF sê vrae oor die tydsberekening van die verslag is nie ter sprake nie. Die Kathrada-stigting het by ander burgerlike groepe aangesluit ter ondersteuning van die oproep dat Mkhwebane uit haar pos verwyder moet word. Die EFF sê die O.B het nie buite haar magte opgetree nie en dat Gordhan aanspreeklik gehou moet word vir wat hy verkeerd gedoen het.
Metrorail in die Wes-Kaap het begin met `n omvattende ondersoek nadat twee treinwaens aan die brand geslaan het toe die trein op die Kaapstadse stasie aangekom het. Twee waens is vernietig en `n derde beskadig. Bykans 150 treinwaens van sowat 500 miljoen rand is die afgelope drie jaar in brande tot niet. Niemand is in die jongste voorval beseer nie. Metrorail waarsku dat die brand treindienste kan beïnvloed. `n Woordvoerder, Riana Scott, sê platforms vyf en ses is weens die brand gesluit en kan vandag vertragings veroorsaak.
Die voorsitter van die ANC se integriteitskomitee, George Mashamba, het bevestig dat die komitee sy werk afgehandel het. Die kommissie sal vandagsy verslag aan die ANC se nasionale uitvoerende komitee oorhandig. Die komitee het die afgelope paar dae die geleentheid geskep vir 20 ANC-lede om hul saak te stel oor aanklagte wat teen hulle aanhangig gemaak is. Mashamba sê die N.U.K sal die publiek inlig oor die uitslag van die integriteitskomitee se verslag.
Warmbad – Gedeeltelik bewolk en koud in die oggend met ‘n Min 10 Max 24
Nelspruit – Gedeeltelik bewolk en koud in die oggend met ‘n Min 9 Max 24
Johannesburg – Gedeeltelik bewolk en koel in die oggend met ‘n Min 13 Max 20
Vereeniging – Gedeeltelik bewolk en koel in die oggend met ‘n Min 11 Max 21
Rustenburg – Gedeeltelik bewolk en koel in die oggend met ‘n Min 11 Max 24
Bloemfontein – Gedeeltelik bewolk met ligte reënbuie en koud in die oggend met ‘n Min 10 Max 20
Kimberley – Gedeeltelik bewolk en koel in die oggend met ‘n Min 13 Max 23
Durban – Gedeeltelik bewolk met reën plek plek met ‘n Min 18 Max 22
Oos-London – Gedeeltelik bewolk met reën plek plek met ‘n Min 15 Max 20
Upington – Gedeeltelik bewolk en koel in die oggend met ‘n Min 16 Max 27
Kaapstad – Gedeeltelik bewolk en koel in die oggend met ‘n Min 14 Max 23
Port Elizabeth – Gedeeltelik bewolk en koel in die oggend met matige reën met ‘n Min 14 Max 15
Sutherland – Gedeeltelik bewolk en koud met ‘n Min 3 Max 13